

**O COTSG e a Xunta renovan o convenio da Garda Social Permanente para Mulleres Vítimas da Violencia Machista**

* ***A Quenda ofrece acompañamento social de urxencia e especializado durante as 24 horas todos os días do ano***
* ***Actívase por parte das Forzas e Corpos de Seguridade e os Xulgados con competencias en violencia de xénero***

*Redacción 03-05-21.* O Colexio Oficial de Traballo Social de Galicia (COTSG) e a Xunta de Galicia renovaron esta mañá o convenio que regula a **Quenda de Garda Social Permamente para mulleres vítimas da violencia machista, os seus fillos e fillas menores e persoas dependentes ao seu cargo**. Desta maneira, seguirá operativo este servizo pioneiro que posibilita unha intervención inmediata e de carácter especializado, desde o ámbito do Traballo Social, para un **acompañamento social de urxencia**. O convenio orixinal que botou a andar a Quenda asinouse hai dous anos, en maio de 2019.

A Quenda é un servizo público de balde que debe ser activado por **Forzas e Corpos de Seguridade**, así como **por Xulgados con competencias en materia de violencia de xénero**. Debe activarse sempre que a muller afectada solicite unha intervención en traballo social ou en situacións de especial urxencia como o momento posterior a un incidente violento ou agresión, ou se existe risco nese sentido. Non require a presentación dunha denuncia previa e só é necesaria unha chamada **ao Teléfono de Información ás Mulleres (900 400 273)**, sempre co consentemento da muller que vén de sufrir violencia de xénero. Pode activarse a calquera hora os 365 días do ano e en calquera punto de Galicia.

Desde o COTSG lembran que é recomendable activar a Quenda en todos os casos de **primeira denuncia**, xa que a muller afectada non tivo contacto previo co sistema integral de asistencia e carece de información sobre o procedemento e recursos. Tamén no caso de **mulleres acompañadas por menores ou persoas dependentes**, ou cando concorran **factores de risco asociados** como poden ser as adiccións.

**Sinatura do convenio**A renovación do convenio foi asinada esta mañá entre a presidenta do COTSG, Míriam Rodríguez, e a conselleira de Emprego e Igualdade da Xunta de Galicia, María Jesús Lorenzana, na sede do Colexio en Santiago de Compostela, coa presenza de Nerea Fernández, Coordinadora do COTSG e da Quenda, e a Ana Rodríguez, vogal da Xunta de Goberno do COTSG, así como a secretaria xeral da Igualdade da Xunta, Susana López Abella.

A presidenta do Colexio sinalou que é necesario que nos casos de violencia de xénero “unha persoa profesional do Traballo Social acuda xunto á muller para facer un acompañamento e un seguimento posterior da súa situación”. Rodríguez lembrou que as e os traballadores sociais “somos expertar na intervención en momentos de urxencia” e destacou a necesidade de que esta Quenda sirva para “achegar seguridade ás vítimas”. A presidenta do COTSG recordou que o Traballo Social é un perfil sobre o que, malia que haxa presenza policial e de funcionariado nunha crise de violencia de xénero, “hai unha demanda unánime deses outros colectivos profesionais para que estea presente porque un perfil coma o noso completa a intervención”. Rodríguez considerou que, aínda que Galicia conta cunha lexislación neste ámbito máis avanzada cá estatal, “non sempre se poñen todos os medios para que se desenvolva”. Por último, a presidenta lembrou que a metade dos asasinatos machistas cometidos neste 2021 en España tiveron lugar o pasado mes de maio e lembrou que a fin do estado de alarma trouxo un repunte da violencia. A día 3 de xuño son 16 as vítimas mortais da violencia de xénero deste ano, e 1094 desde que comezou a haber rexistros en xaneiro de 2003.

**Activación**

O procedemento polo que se activa a Quenda é rápido e simple. Unha chamada por parte dos Xulgados con competencia en violencia de xénero ou por parte das Forzas e Corpos de Seguridade ao Teléfono de Información ás Mulleres, 900 400 273, que funciona 24 horas diarias e os 365 días do ano, activará o mecanismo. Dende o Teléfono de Información avisarase á persoa de garda na Quenda, sempre profesional colexiado do Traballo Social con competencia acreditada no ámbito, que inmediatamente acudirá ao lugar sinalado.

**Delitos sexuais**

A Quenda pode activarse ante calquera tipo de violencia de xénero, o que inclúe os delitos sexuais. Dende o COTSG lembran que o recentemente publicado *Informe sobre as violencias sexuais 2020* por parte da Xunta de Galicia recolle 554 agresións sexuais cometidas na Comunidade Autonoma Galega durante o ano pasado e que esta Quenda ten entre as súas funcións dar resposta inmediata ás mulleres que sofren esta realidade.

***Máis info: 604 07 63 63 (Gabinete Comunicación COTSG)***